รัฐบาลไทย-ข่าวทำเนียบรัฐบาล-พม. จัดประชุมคณะกรรมการควบคุมการขอทาน ครั้งที่ 1/2560 ร่วมพิจารณากรอบการจัดทำร่างแผนยุทธศาสตร์ควบคุมการขอทานฉบับที่ 1 (พ.ศ. 2561- 2565) ตาม พ.ร.บ.ควบคุมการขอทาน พ.ศ.2559
วันพุธที่ 24 พฤษภาคม 2560
พม. จัดประชุมคณะกรรมการควบคุมการขอทาน ครั้งที่ 1/2560 ร่วมพิจารณากรอบการจัดทําร่างแผนยุทธศาสตร์ควบคุมการขอทานฉบับที่ 1 (พ.ศ. 2561- 2565) ตาม พ.ร.บ.ควบคุมการขอทาน พ.ศ.2559
พม. จัดประชุมคณะกรรมการควบคุมการขอทาน ครั้งที่ 1/2560 ร่วมพิจารณากรอบการจัดทําร่างแผนยุทธศาสตร์ควบคุมการขอทานฉบับที่ 1 (พ.ศ. 2561- 2565) ตาม พ.ร.บ.ควบคุมการขอทาน พ.ศ.2559
วันนี้ (24 พ.ค. 60) เวลา 13.30 น. ที่ห้องประชุม ชั้น 8 กระทรวงการพัฒนาสังคมฯ สะพานขาว กรุงเทพฯพลตํารวจเอก อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว. พม.)เป็นประธานการประชุมคณะกรรมการควบคุมการขอทาน ครั้งที่ 1/2560 เพื่อพิจารณากรอบการจัดทําร่างแผนยุทธศาสตร์ควบคุมการขอทานฉบับที่ 1 (พ.ศ. 2561- 2565) ตาม พ.ร.บ. ควบคุมการขอทาน พ.ศ. 2559 และการแต่งตั้งคณะอนุกรรมการพัฒนามาตรการกลไก เพื่อการควบคุม คุ้มครองและพัฒนาคุณภาพชีวิตผู้ทําการขอทาน โดยมีผู้เข้าร่วมประชุมเป็นผู้แทนจากหน่วยงานในสังกัดกระทรวง พม. และหน่วยงานที่เกี่ยวข้อง อาทิ ผู้แทนจากสํานักงานตํารวจแห่งชาติ กระทรวงสาธารณสุข กระทรวงมหาดไทย และกระทรวงแรงงาน เป็นต้น
พลตํารวจเอก อดุลย์กล่าวว่า รัฐบาล โดยกระทรวงการพัฒนาสังคมและความมั่นคงของมนุษย์ (พม.) เป็นหน่วยงานหลักในการแก้ไขปัญหาคนขอทาน โดยร่วมมือกับหน่วยงานที่เกี่ยวข้องทั้งภาครัฐและภาคเอกชนดําเนินการในรูปแบบคณะกรรมการควบคุมการขอทาน ตามพระราชบัญญัติควบคุมการขอทาน พ.ศ. 2559 เตรียมเดินหน้ากําหนดยุทธศาสตร์ควบคุมการขอทานเพื่อลดจํานวนขอทาน พัฒนาระบบ กลไก ส่งเสริมการมีส่วนร่วมของทุกภาคส่วน และเพื่อยกระดับคุณภาพชีวิตให้สามารถอยู่ในสังคมได้อย่างมีศักดิ์ศรี
พลตํารวจเอก อดุลย์กล่าวต่อไปว่า การประชุมครั้งนี้ ที่ประชุมได้รับทราบผลการดําเนินงานสําคัญของคณะกรรมการควบคุมการขอทาน จํานวน 5 เรื่อง ดังนี้ 1. ผลการจัดระเบียบขอทาน ประจําปี 2560 ระหว่าง เดือนมกราคมจนถึงปัจจุบัน (23 พ.ค. 60) พบว่า จํานวนขอทานที่เข้าสู่การจัดระเบียบ 776 ราย เป็นคนไทย 519 ราย คนต่างด้าว 257 ราย ส่งคืนครอบครัว 421 ราย ส่งกลับประเทศต้นทาง 168 ราย เข้าสู่กระบวนการคุ้มครองในสถานคุ้มครองคนไร้ที่พึ่ง 11 แห่งทั่วประเทศ เพื่อพัฒนาคุณภาพชีวิตตามแนวปรัชญาเศรษฐกิจพอเพียงภายใต้โครงการธัญบุรีโมเดล 98 ราย และอยู่ระหว่างตรวจ DNA พิสูจน์ความสัมพันธ์ 89 ราย 2. การออกระเบียบตามพระราชบัญญัติควบคุมการขอทาน พ.ศ. 2559 จํานวน 3 ฉบับ ได้แก่ 2.1 องค์ประกอบคุณสมบัติและลักษณะต้องห้าม และการดํารงตําแหน่งและการพ้นจากตําแหน่งของคณะอนุกรรมการควบคุมขอทาoจังหวัด 2.2 การเข้ารับการคุ้มครองและพัฒนาคุณภาพชีวิตในสถานคุ้มครองและคุณภาพชีวิตพ.ศ. 2560 และ 2.3 สถานที่พักพิงชั่วคราวระหว่างดําเนินการตรวจสอบสารพันธุกรรม (DNA)
พลตํารวจเอก อดุลย์กล่าวต่ออีกว่า 3.การออกบัตรประจําตัวผู้แสดงความสามารถ ตั้งแต่วันที่ 16 ธันวาคม 2559 จนถึงปัจจุบัน (23 พ.ค. 60) มีจํานวน 1,533 ราย แบ่งเป็น 3.1 ประเภทความสามารถ อาทิ ดนตรี 1,359 ราย นาฎศิลป์ 42 ราย และศิลปะ 34 ราย และ 3.2 ประเภทอื่นๆ อาทิ ลิเก ลีลาศ 62 ราย โดยจังหวัดที่มีผู้มาทําบัตรฯ มากที่สุด ได้แก่ กรุงเทพมหานคร 429 ราย นนทบุรี 146 ราย และเชียงใหม่ 80 ราย ตามลําดับ ซึ่งผู้ที่ได้รับบัตรประจําตัวผู้แสดงความสามารถ กระทรวง พม. จะดําเนินการส่งเสริมให้ได้รับการพัฒนาศักยภาพต่อไป 4. การแต่งตั้งพนักงานเจ้าหน้าที่ 647 ราย ตามพระราชบัญญัติควบคุมการขอทาน พ.ศ. 2559 และ 5. แผนการขับเคลื่อนงานตามพระราชบัญญัติควบคุมการขอทาน พ.ศ. 2559 โดยเริ่มตั้งแต่ 5.1 แผนต้นน้ํา การป้องกันและแก้ไขปัญหาขอทานในพื้นที่ต้นทาง ด้วยการค้นหากลุ่มเสี่ยงและ การช่วยเหลือ 5.2 แผนกลางน้ํา การพัฒนาศักยภาพฟื้นฟูอาชีพ ปรับทัศนคติ และพัฒนากระบวนการปฏิบัติงาน และ 5.3 แผนปลายน้ํา การจัดบริการจัดระเบียบการรณรงค์ และติดตามผลการดําเนินงานแก้ไขปัญหาคนขอทาน
พลตํารวจเอก อดุลย์กล่าวเพิ่มเติมว่า นอกจากนี้ ที่ประชุมมีมติเห็นชอบร่างแผนยุทธศาสตร์ควบคุมการขอทาน ฉบับที่ 1 (พ.ศ. 2560 - 2565) โดยมีเป้าประสงค์ คือ การลดจํานวนขอทาน การพัฒนาระบบและกลไก การส่งเสริม การมีส่วนร่วม การคืนสู่ชุมชน สังคมเข้าใจ ซึ่งประกอบด้วย 5 มาตรการ ดังนี้ 1. การลดจํานวนและป้องกันการขอทานซ้ํา ด้วยการพัฒนาระบบการบําบัด ฟื้นฟู พัฒนาศักยภาพคนขอทาน 2. การพัฒนากลไกและระบบการทํางาน ทั้งผู้ปฏิบัติงาน ระบบการจัดสวัสดิการในสถาน/ศูนย์ และการเพิ่มช่องทางการบริการและหน่วยปฏิบัติในพื้นที่ 3. การยกระดับความร่วมมือระหว่างองค์กรภาคีการทํางานด้านคนขอทานทั้งภายในและภายนอกประเทศ ตั้งแต่ต้นน้ํา กลางน้ํา และปลายน้ํา ตลอดจนบูรณาการทํางานในระดับพื้นที่ 4. การส่งเสริมการมีส่วนร่วมของชุมชนท้องถิ่นให้เป็นต้นแบบในการแก้ไขปัญหาคนขอทาน และ 5. การบริหารที่มีประสิทธิภาพพัฒนาระบบฐานข้อมูล ระบบติดตาม และประเมินผล รวมทั้งการศึกษาวิจัยและองค์ความรู้ เพื่อสร้างมาตรฐานในการปฏิบัติงาน ทั้งนี้ ร่างแผนยุทธศาสตร์ดังกล่าวจําเป็นต้องเพิ่มเติมเกี่ยวกับการวิเคราะห์สถานการณ์ ความชัดเจนถึงสาเหตุการขอทาน เช่น ปัญหาด้านเศรษฐกิจ ความเชื่อที่บางพื้นที่เชื่อว่ามาขอทานแล้วได้เงิน เรื่องการขาดทักษะในการประกอบอาชีพ หรือการบังคับขอทานที่เกี่ยวข้องกับกฎหมายการค้ามนุษย์ ซึ่งสาเหตุข้างต้นเกิดขึ้นจากหลายปัจจัยและบริบทของแต่ละพื้นที่
"การลดจํานวนขอทาน จําเป็นต้องสร้างความเข้าใจตามแนวคิด "ให้ทานถูกวิธี ลดวิถีการขอทาน” เนื่องจากการให้เงินขอทาน ย่อมจะทําให้มีขอทานเพิ่มมากขึ้น หรืออาจเกิดขบวนการค้ามนุษย์ตามมา ทั้งนี้ จึงต้องสร้างความตระหนักให้ทุกคนในสังคมคํานึงถึงการมีศักดิ์ศรีในการดํารงชีวิต และได้เน้นย้ําในที่ประชุมถึงการบูรณาการความร่วมมือของทุกภาคส่วน ในการขับเคลื่อนการดําเนินการป้องกันและแก้ไขปัญหาขอทานอย่างมuประสิทธิภาพและต่อเนื่อง เพื่อให้เห็นผลเป็นรูปธรรมในระยะยาวอย่างไรก็ตาม กระทรวง พม. มีความมุ่งมั่นในการแก้ไขปัญหาคนขอทาน การจัดระเบียบสังคม โดยแยกผู้กระทําความผิดออกจากผู้แสดงความสามารถในที่สาธารณะ เพื่อยกระดับคุณภาพชีวิตผู้แสดงความสามารถ ให้สามารถประกอบอาชีพด้วยตนเอง และดําเนินชีวิตในสังคมได้อย่างมีคุณค่าและศักดิ์ศรีความเป็นมนุษย์ ทั้งนี้ หากพบคนขอทาน คนไร้ที่พึ่ง แจ้งศูนย์ช่วยเหลือสังคม สายด่วน โทร. 1300 บริการ 24 ชั่วโมง”พลตํารวจเอก อดุลย์กล่าวในตอนท้าย